《沁园春 庶姑冥寿，戚里命优演剧，示诸叔》
清代·范贞仪

百感填胸，千端交集，泪眼能晴。处危崖欹树，谋存完卵；

弱弓微缴，强护孤城。心力俱疲，惊魂几断，为问重泉知未曾。

凭谁报，只孤忠苏武，卧雪餐冰。

笙歌此日閒庭，对烛影炉烟怕不经。任春娇妙技，翻澜蝶翅；

王乔仙谱，脆炙鹅笙。笑语空喧，欢容莫睹，未若当年菽水承。

歌须止，有中山在座，涕泪横生。

作者简介：清江苏如皋人，字芳筠，号一柏。贡生高佩兰妻。女红之暇，潜心经史，时有女中颜、闵之目。有《愁丛集》。